Ústredný riaditeľ ŠVPS SR

Jozef Bíreš

Botanická 17

842 13 Bratislava

V Levoči dňa 10.5.2022

Vec : Výzva na výmaz fyzických osôb - občanov, ktoré nie sú prevádzkovateľom potravinárskeho podniku, z registra prevádzkovateľov potravinárskych podnikov.

Podľa článku 3, ods. 3, nariadenia 178/2002 „prevádzkovateľ potravinárskeho podniku“ znamená fyzická alebo právnická osoba zodpovedná za zabezpečenie toho, aby sa v **potravinárskom podniku** pod jeho kontrolou plnili požiadavky potravinového práva.

„Potravinársky podnik“ podľa usmernenia k Nariadeniu č. 852/2004 o hygiene potravín musí byť „podnik“.

Podľa článku 6, tohto nariadenia každý **prevádzkovateľ potravinárskeho podniku** oznámi zodpovedajúcemu príslušnému orgánu spôsobom, akým to tento orgán vyžaduje, každú prevádzkareň pod jeho kontrolou, ktorá vykonáva akýkoľvek stupeň výroby, spracovania a distribúcie potravín na účel registrácie každej takejto prevádzkarne.

Zákon o potravinách ukladá povinnosť registrácie prevádzkovateľa podľa vyššie uvedeného nariadenia.

Usmerňovací dokument o implementácii určitých ustanovení Nariadenia (ES) č. 852/2004 o hygiene potravín uvádza v bode 3.8, že „Predpisy Spoločenstva by sa mali uplatňovať **len na podniky**, ktorých koncepcia zahŕňa určitú **kontinuitu činností a určitý stupeň organizácie**“. Toho, kto s potravinami manipuluje, pripravuje, skladuje alebo podáva ich **len občas** a v **malom rozsahu** nemožno považovať za „podnik“ a preto sa naň nevzťahujú hygienické požiadavky, ktoré sú súčasťou právnych predpisov spoločenstva.

Podľa Zákona 178/1998 Z. z. fyzické osoby - občania sú oprávnené **predávať na základe povolenia obce** rastlinné a živočíšne výrobky **z vlastnej pestovateľskej a chovateľskej činnosti**. Oprávnené sú iba osoby, ktoré predložia čestné vyhlásenie o tom, že všetky predávané výrobky pochádzajú z jeho vlastnej pestovateľskej alebo chovateľskej činnosti a preukážu, že **sú vlastníkom pozemku**, na ktorom uskutočňujú vlastnú pestovateľskú alebo chovateľskú činnosť, alebo sú nájomcom takého pozemku alebo majú obdobný právny vzťah k takému pozemku, ktorý ho **oprávňuje na uskutočňovanie vlastnej pestovateľskej alebo chovateľskej činnosti** na tomto pozemku.

Z uvedeného dôvodu je potrebné zabezpečiť **okamžitý výmaz fyzických osôb - občanov**, ktorí nie sú prevádzkovateľom potravinárskeho podniku a vykonávajú občasný predaj v malom rozsahu na miestnych trhoviskách so súhlasom obce z registra prevádzkovateľov potravinárskych podnikov.

Neexistuje zákonná norma, ktorá oprávňuje vynucovať registráciu fyzických osôb - občanov uvedených vyššie. Takéto fyzické osoby - občania nepodliehajú potravinovému právu spoločenstva a vnútroštátnym vykonávacím predpisom vydaných na jeho vykonanie.

Na základe uvedeného Vás vyzývame na **okamžitý výmaz fyzických osôb - občanov**, ktorí sa registrovali podľa § 6 Zákona o potravinách a nie sú prevádzkovateľmi. ŠVPS SR nemá právomoc takéto fyzické osoby registrovať, viesť o nich registre, zoznamy, evidencie alebo databázu.

Fyzické osoby - občania, ktorí nie sú potravinárskym podnikom nepodliehajú potravinovému právu spoločenstva a nepodliehajú úradnej kontrole potravín. Vecným odôvodnením je súčasne **právna nevykonateľnosť úradných kontrol fyzických osôb - občanov**.

Výsledkom vynucovaného registrovania fyzických osôb - občanov na trhoviskách personálom ŠVPS SR je absurdný stav, kedy fyzické osoby - občania predávajúce výrobky z vlastnej pestovateľskej a chovateľskej činnosti na základe súhlasu obce na trhoviskách **podliehajú väčšej regulačnej záťaži ako prevádzkovateľ potravinárskeho podniku**.

Zuzana Homolová

Predsedníčka

Rozdeľovník : Ústredný riaditeľ ŠVPS SR Jozef Bíreš

Minister pôdohospodárstva a rozvoja vidiek SR Samuel Vlčan

Riaditeľ NPPC Martin Polovka

Poslanec NR SR Jaroslav Karahuta